એક દિવસ ન ધારેલું થઈ ગયું. નિશાના પિતાનું એક અકસ્માતમાં મૃત્યુ થઈ ગયું. જાણે પરિવારનો મોભ તૂટી ગયો. અચાનક હાથમાં આવેલા સંપૂર્ણ કારભારે રાકેશનું મન વિચલીત કરી નાખ્યું. એના મિત્રોએ એને દારૂ અને જુગારની લતે ચડાવી દીધો. પોતાના પિતાનો ધંધો, એમની બચત, ઈજ્જત… બધુંજ તે ગુમાવી બેઠો. હેમાંગીની અને પોતાની માતાના કહેવાથી પણ એ ન સમજ્યો. આવા સંજોગોમાં નિશાએ નોકરી છોડીને દુકાન સંભાળી લીધી. ભાઇને દુકાને આવતો બંધ કરી દીધો. આનું ઉલટું પરિણામ એ આવ્યું કે એના ખર્ચ માટેના રૂપિયા માટે એ દારૂ પીને દેવાંગીની ને મારતો. એની માતાને તો એક બાજુ પતિના જવાનું અને બીજી બાજુ દીકરો અવળે પાટે ચડી ગયા નું દુ:ખ – એટલે એ તો બાંવરીજ થઈ ગયેલી. આખા ઘરની જવાબદારી હવે નિશા પર હતી. બહાર ભાઈએ ઉભા કરેલા લેણદારો અને ઘરમાં ભાઈની મારપીટ, આ બધાથી નિશાના મોં પરનું હાસ્ય ખોવાઈ ગયું. એ એકદમ ગંભીર થઈ ગઈ. વાતવાતમાં મજાક કરનારી નિશા આજે ઉદાસ બની ગઈ. એ પોતાની કુનેહથી દુકાન ચલાવતી હતી. ભાઈના લેણદારોએ એક ઉપકાર એ કર્યો હતો કે દેવું ચૂકવવા માટે સામટા રૂપિયાને બદલે નિશાને માસિક હપ્તો બાંધી આપ્યો હતો. નિશા ખુબજ મહેનત કરતી. ધીરે ધીરે દુકાન વ્યવસ્થિત ચાલતી થઈ ગઈ અને ભાઈનું દેવું પણ લગભગ પુરું થવા આવ્યું હતુ. નિશા જ્યારે થાકીને ઘરે આવતી અને ગીની એની સેવા કરતી તો એ ના કહેતી. ગીની રડી પડતી તો નિશા એને આશ્વાસન આપતી.